U posljednjem desetljeću, gotovo sedam milijuna stranaca primilo je američko državljanstvo
David Aminolte: "Mnogo mi znači to što Amerika pruža mogućnost da se istaknete. Privilegija mi je i čast što sam postao državljanin"
Rosseta Egan: "Ono što mi se najviše sviđa u ovoj zemlji je to da se ljudi bore za svoja prava. Sistem ovdje dobro funkcionira. I stvari se mijenjaju. U mnogi drugim zemljama imate nekog na vlasti koji stalno postupa loše - i ništa se ne događa." Prošli tjedan, veći broj imigranata postao je u New Yorku službeno američkim državljanima. S te, povremeno emocionalne svečanosti polaganja prisege i primanja u američko državljanstvo, javljaAdam Philips. 165 novopečenih Amerikanaca, iz 48 zemalja svijeta, položilo je prisegu američkoj zastavi i onom što ona predstavlja. To je bio vrhunac svečanosti na kojoj su podijeljene potvrde o državljanstvu, uz mnoge čestitke i aplauz. Okupljenima se obratio i gradonačelnik New Yorka Michael Bloomberg: "Bili vi iz Palerma na Siciliji, iz Pakistana, iz Mađarske ili s Haitija – od danas ste svi vi Amerikanci. Nama je drago da ste izabrali Sjedinjene Države kao svoju novu zemlju i New York za svoj novi dom. Hvala vam za to. Neka vas Bog blagoslovi i neka Bog blagoslovi najdivniju zemlju na svijetu, Ameriku. Kao i skoro sedam milijuna drugih koji su postali američki državljani proteklog desetljeća, i oni su položili službeni test govornog i pisanog engleskog jezika kao i američke povijesti i Ustava. Predsjednik Sveučilišta New School i bivši američki senator Bob Kerrey odao je okupljenima priznanje na naporu koji su uložili da bi postali obrazovani i informirani američki državljani. Riječ je o pravnom statusu – rekao je – koji mnogi rođeni Amerikanci uzimaju 'zdravo za gotovo', rekao je Kerrey te dodao: "Kad nam je nešto zajamčeno, onda, nažalost, to ne cijenimo kao nešto za što moramo naporno raditi. I sudeći po mom iskustvu, svi vi koji ćete uskoro postati državljani ove izuzetne zemlje, moći ćete nas bolje poučiti što znači biti Amerikanac. Vi znate možda više o tome što je u ovoj zemlji najbolje, nego mi. Hvala vam. Vi ste inspiracija svima nama koji imamo američko državljanstvo zbog rođenja. Sretno." Redov američke vojske David Aminolte, rođen u Gani, sjao je od zadovoljstva. Budući da je služio u američkoj vojsci duže od godinu dana, postao je američki državljanin po ubrzanom postupku. Nekoliko minuta nakon što je primio državljanstvo govorio je za Glas Amerike: "Mnogo mi znači to što Amerika pruža mogućnost da se istaknete. A kao državljaninu bit će mi, zapravo, otvoreno više vrata za uspjeh. Privilegija mi je i čast što sam državljanin." Natisha Bowen, rođena na Jamajci, također očekuje vedru i zanimljivu budućnost u svojoj novoj domovini: "Drago mi je da sam danas i službeno u zemlji gdje svatko ima šansu da uspije. Ja volim Ameriku. Amerika je velika šansa za svakoga. Ona je i zemlja s mnogo raznovrsnih kultura. Čak i ako samo odete do dućana, srest ćete ljude iz raznih zemalja – i to je ono što volim. I jedva čekam da odgojim svoju djecu da cijene sve ljude, bez obzira odakle dolazili." U Brazilu rođenoj Rosetti Egan sviđa se američki demokratski sustav: "Ono što mi se najviše sviđa u ovoj zemlji je to da se ljudi bore za svoja prava. Sistem ovdje dobro funkcionira. I stvari se mijenjaju. U mnogi drugim zemljama imate nekog na vlasti koji stalno postupa loše - i ništa se ne događa. Ja sam ponosna što sam Amerikanka zbog mnogo stvari. Amerika uvijek pokušava postupiti ispravno, i zbog toga se ja osjećam izuzetno dobro." Naravno, različiti ljudi imaju različite razloge zbog kojih žele postati Amerikanci. Ali kad je jedna studentica Sveučilišta New School na kraju svečanosti otpjevala skladbu lica svih novih Amerikanaca u publici bila su ozarena i bilo je očito da je ova svečanost za njih bila posebno emocionalan događaj.